Morten Gade ved, hvem der har hans stjålne Playstation. Men politiet har ikke tid til at efterforske sagen. Politiet siger, at de er på sagen.

- Det handler om retsfølelse. Når man praktisk talt har postadressen på en indbrudstyv, virker det som en overskuelig opgave at tage ud og tage fat i ham. Det ville være en god prioritering for samfundsøkonomien, for mine naboer, for retsfølelsen - og måske endda også i sidste ende for tyven, skriver Morten Gade i en opdatering på Facebook om tyveriet.

Kære Søren Pind Jeg har brug for, at nogen spænder sherifstjernen, for min retsfølelse bliver gevaldigt udfordret.... Posted by Morten Gade on Thursday, January 21, 2016

Morten Gade havde indbrud for to måneder siden i hjemmet i Birkerød. Han har fundet frem til den, der har hans Playstation, men politiet har endnu ikke taget fat i vedkommende.

Overfor TV 2 understreger Morten Gade, at han ikke retter sin kritik mod politiet.

- Nej, jeg har intet at udsætte på politiet. Men der er noget galt med, hvor mange ressourcer man har, og hvordan man fordeler dem, siger Morten Gade til TV 2.

Har sendt informationer til politiet

I sin Facebook-opdatering fortæller han om indbruddet.

- For knap to måneder siden havde vi indbrud. Indbrudstyven stjal blandt andet en Playstation med en Netflix-adgang. Siden har jeg kunnet følge tyvens (eller hælerens) maniske forbrug af gamle Friends-afsnit og dårlige Ben Stiller-film, skriver Morten Gade, der har anmeldt tyveriet til Nordsjællands Politi og videregivet oplysninger om tyveriet.

- Hvad tyven åbenbart ikke ved, er, at når han bruger MIN Netflix-konto på MIN Playstation betyder det, at jeg kan se hans IP-adresse. De informationer har jeg sendt til politiet, skriver Morten Gade.

Men ifølge Morten Gades opslag på Facebook, har politiet ikke haft tid til at tage sig af sagen.

- Senest har jeg i dag fået at vide, at jeg heller ikke skal regne med, at der sker noget. At sagen "afventer sagsbehandling". At Nordsjællands Politi har 10 måneder gamle voldssager, de ikke har fået gjort noget ved, som de må prioritere højere, skriver Morten Gade.

Politi: Vi kigger på Morten Gades sag

Magnus Andersen, der er politiinspektør ved Nordsjællands Politi, afviser Morten Gades påstand om, at politiet ikke kigger på sagen.

Han fortæller til TV 2, at der er flere omstændigheder, der gør, at man ikke bare kan tage ud til den person, som Morten Gade har fundet frem til.

- Vi skal have verificeret de nye oplysninger, så skal vi have en dommerkendelse, og så skal vi vurdere, hvem oplysningerne kan føre til. Om den pågældende selv har stjålet Playstationen, eller om han har købt den af en anden.

Han understreger, at politiet er glade for de nye oplysninger i sagen, og at de tager sig af den så hurtigt som muligt.

- Sagen er i behandling nu, og vi tager de nye oplysninger til efterretning. Vi går videre med sagen, så snart vi har tid, siger han.

Han fortæller, at situationen i øjeblikket gør, at sager som denne tager længere tid at behandle end normalt.

- Vi har en udfordring omkring grænserne i øjeblikket, som gør, at hænderne er færre hos politiet for øjeblikket, siger han.

TV 2 har forsøgt at få en kommentar fra justitsminister Søren Pind vedrørende Morten Gades brev til ham på Facebook. Søren Pind har ikke ønsket at kommentere den konkrete sag.